РЕПУБЛИКА СРБИЈА

НАРОДНА СКУПШТИНА

Одбор за привреду, регионални развој,

трговину, туризам и енергетику

10 Број: 06-2/545-21

24. децембар 2021. године

Б е о г р а д

ЗАПИСНИК

33. СЕДНИЦЕ ОДБОРА ЗА ПРИВРЕДУ, РЕГИОНАЛНИ РАЗВОЈ, ТРГОВИНУ, ТУРИЗАМ И ЕНЕРГЕТИКУ, ОДРЖАНЕ 20. ДЕЦЕМБРА 2021. ГОДИНЕ

Седница је почела у 11,09 часова.

Седницом је председавао Верољуб Арсић, председник Одбора.

Поред председника, седници су присуствовали чланови Одбора: Ана Белоица, Ненад Крстић, Драгомир Карић, Весна Стамболић, Снежана Петровић, Зоран Томић, Ивана Поповић, Снежана Пауновић и Илија Животић.

Седници су присуствовали заменици чланова Одбора: Адријана Пуповац (заменик члана Одбора Оливере Недељковић) и Бранимир Јовановић (заменик члана Одбора Јасмине Каранац).

Седници нису присуствовали чланови Одбора: Војислав Вујић, Наташа Љубишић, Милош Банђур, Александра Томић и Угљеша Марковић, нити њихови заменици.

Седници су, на позив председника, испред Министарства привреде присуствовали Јелица Трнинић Шишовић, начелник Одељења у Министарству привреде и Владимир Марић, директор Завода за интелектуалну својину.

На предлог председника, Одбор је једногласно утврдио следећи

Д н е в н и р е д

1. Разматрање Предлога закона о изменама и допуни Закона о посебним овлашћењима ради ефикасне заштите права интелектуалне својине у начелу, који је поднела Влада (број 011-2214/21 од 3. децембра 2021. године).

Прва тачка дневног реда **- Разматрање Предлога закона о изменама и допуни Закона о посебним овлашћењима ради ефикасне заштите права интелектуалне својине,** **у начелу.**

У уводним напоменама, Јелица Трнинић Шишовић, начелник Одељења у Министарству привреде, истакла је да је основни разлог за измене и допуну Закона у потреби реформе Пореске управе. Акционим планом предвиђено је да се споредне активности Пореске управе, као што је овлашћење за контролу софтвера и базе података, преместе са Министарства финансија- Пореска управа на Министарство трговине, туризма и телекомуникација, односно на тржишну инспекцију. Сматра се да ће Пореска управа на овај начин ефикасније обављати своје приоритетне послове.

Владимир Марић, директор Завода за интелектуалну својину, истакао је да је ова измена важна, јер имамо нови државни орган који је задужен за контролу легалности софтвера. Истакао је да се захваљујући раду Министарства финансија- Пореска управа пиратерија смањила за 13 процената. Међутим, дошло је до реструктуирања Пореске управе и иде се у том правцу да се она ослободи свих надлежности које нису њена основна делатност. Примена овог закона одложена је за девет месеци, јер је неопходно да се запослени у Министарству трговине, туризма и телекомуникација обуче за рад преко портала е-инспектор. Европска комисија је дала позитивну оцену и остало је да се донесе Закон о ауторском и сродним правима да се затвори Поглавље 7 – Право интелектуалне својине.

У дискусији, народни посланици су поставили питања и изнели ставове и мишљења. Постављена су следећа питања:

* да ли имамо довољно тржишних инспектора;
* на који начин се штити интелектуална својина композитора, текстописаца и аранжера у Србији;
* како се наплаћују садржаји на интернет страници YouTube;
* да ли је могуће скратити временски период који се чека да се добије решење о власништву жига;
* на који начин су заштићени ауторски радови из било које области на интернету и да ли постоји ограничење за коришћење ауторских радова која је сам аутор поставио на интернет.

У дискусији је истакнуто да све што се производи треба да се заштити. Свима треба омогућити да уживају права интелектуалне својине, али и да имају обавезе. Изнето је мишљење да, када се уговорају наступи, а не пријаве се, ти уметници годину дана не треба да уживају заштиту државе. Приходи који подлежу пореској обавези, треба да се пријаве. Држава би тада приходовала више у буџету, имала би бољу инспекцијску службу, бољи надзор, боље законе. Према подацима Светске организације за интелектуалну својину Србија је направила у току прошле године помак за пет места. Закон ће почети у потпуности да се примењује у 2022. години и прави резултати могу да се очекују тек од 2023. године. Изражена су очекивања да ће тржишна инспекција имати добре резулате у свом раду и да је добар тренутак за обуку нових кадрова, јер се шире надлежности тржишне инспекције.

У одговору на постављена питања истакнуто је да као што постоји Е-управа, где грађани могу да плате рачуне или обављају било какве послове онлајн, постоји и Е-инспектор и на тај начин унапређујемо ову делатност. Створена је једна платформа која ће омогућити бржу и ефикаснију размену информација и оперативних података између органа за спровођење права интелектуалне својине, тржишне инспекције, царине, полиције. Предлог закона и Закон о ауторском и сродним правима су важни за борбу против пиратерије и кривотворења, аномалије које утичу на повећану незапосленост и губитак зарада. Развијена је методологија за утврђивање колико пиратерија утиче на привреду, односно колико наше креативне индустрије утичу на стварање бруто домаћег производа и незапосленост. Креативне индустрије су оне које се базирају на стварању предмета заштите који су заштићени као интелектуална својина. Мајкрософт је типична креативна индустрија. Они праве софтвер који је заштићен као ауторско дело. Издавачка делатност, музичка, филмска, ликовне делатности, телевизија стварају 7,2 процента бруто домаћег производа и запошљавају 150 хиљада људи. То је више него испорука електричне енергије, више од туризма и неких других грана привреде. Први експозе једног премијера у коме су споменути патенти био је експозе Ане Брнабић. Једно од посебно важних поглавља које је ЕУ издвојила је право интелектуалне својине. Министарство трговине, туризма и телекомуникација ће направити нови Правилник о систематизацији радних места и отвориће се нова радна места за тржишне нспекторе. Запослени у Пореској управи су изразили спремност да помогну и да обуче нове запослене. У вези заштите интелектуалне својине композитора, текстописаца, аранжера наведено је да постоји Закон о ауторском и сродним правима и да се питање односи на позадинску музику или јавно извођење. У свету постоје два система у вези са остваривањем колективног и сродних права. Наши угоститељи плаћају паушалну накнаду она је утврђена тарифом, а настала је као резултат преговора организације аутора са репрезентативним удружењем угоститеља. Аутор своја права преноси на једну колективну организацију и она стиче његова имовинска права, закључује уговор са свим корисницима телевизијама, организаторима концерата, трговинским објектима, угоститељима, а на месечном нивоу аутору плаћа паушалну накнаду. Тај систем је примењен и код нас и у региону. У Пољској, Чешкој имају другачији систем када је у питању позадинска музика. Угоститељ је дужан да, када оркестар изводи уживо музику, сачини списак песама и по одређеном коду достави списак надлежној организацији, која на тај начин зна која је песма јавно извођена. У Србији се не ради на тај начин, али се новац који долази у Фонд јавног саопштавања прелива у Фонд за емитовање у коме се налазе кошуљице, где постоје подаци колико је који извођач емитован. Светска пракса показује да оно што се емитује на радију то се емитује и у кафићима. Србија има добар пропис и извођачи су заштићени. Србија је дала колективна права свима, осим ликовним уметницима зато што се они нису сами организовали. YouTube спада под ауторско право. То право је право на чињењем дела доступним јавности. Први пут је уведено 1997. године у међународном уговору WIPO уговор о ауторком праву и WIPO уговор о интрепретацијама и фонограмима. Након тога Србија је то увела у законодавство. То је право титулара, композитора, текстописаца, аранжера да стави своје ауторско дело на сервер и да од тога касније може да добије одговарајућу накнаду. СОКОЈ је организација која заступа наше интересе и они су сада у аранжману са YouTube страницом који им је донео бољу накнаду. Европска комисија је донела директиву која се бави само питањем YouTube странице. Република Србија ту директиву није имплементирала. Област интелектуалне својине се јако брзо мења зато што се мењају технологије искоришћавања ауторских дела.

Просечан рок за испитивање пријаве жига је од два до три месеца. Законска обавеза је да, пре него што се призна жиг, да се та пријава жига објави и пре тога не може да се региструје. Циљ тог објављивања је да сва трећа лица која су заинтересована могу да виде шта и ко покушава да заштити и да реагује уколико види да је неки жиг сличан или истоветан неком другом жигу. Та трећа лица могу да поднесу приговор, а Завод је дужан по Закону да чека три месеца. Процедура треба да се убрза, али због броја запослених у Заводу то није могуће. На патенте се дуже чека јер су комплекснији. У Европској патентној организацији је рок 3 године и 4 месеца, а у Србији 3 године и 6 месеци. За права индустријстријске својине, патената, жигова није важан тренутак када је право регистровано већ када је поднет захтев. Од тренутка подношења пријаве имате такозвано право из пријаве. Што се тиче постављања ауторских дела на интернет, без сагласности аутора је недозвољено. Постављање на сервер је пример умножавања ауторског дела, а оно је заштићеном чланом 20. Закона о ауторском и сродним правима. Само аутор или носилац ауторског права има право да дело умножава. Права интелектуелне својине су временски ограничена. У нашем закону је предвиђен рок од 70 година након смрти аутора ако је у питању филмско дело. Што се тиче патената, они трају 20 година, индустријски дизајн 15 година, жиг 10 година од тренутка подношења пријаве, с тим што је жиг специфичан. Када се плати такса за продужење важења, шест месеци пре истека тог рока подноси се захтев за продужење важења дозволе и плаћа се одговарајућа такса за обнављање. У Заводу за интелектуалну својину имамо жигове из 1921. године. Све што је аутор ставио на интернет може да се чита, али не може да се умножава, дистрибуира да се економски искоришћава. У том случају мора да се тражи дозвола, а исто је и код слушања песама.

У дискусији су учествовали Верољуб Арсић, Драгомир Карић, Илија Животић, Владимир Марић и Јелица Трнинић Шишовић.

Одбор је, у складу са чланом 155. став 2. Пословника Народне скупштине, одлучио једногласно (12“за“) да предложи Народној скупштини да прихвати Предлог закона о изменама и допуни Закона о посебним овлашћењима ради ефикасне заштите права интелектуалне својине, у начелу.

За известиоца Одбора на седници Народне скупштине одређен је Верољуб Арсић, председник Одбора.

Седница је закључена у 11 часова и 54 минута.

Седница је преношена у live stream-у и тонски снимана, а видео запис се налази на интернет страници Народне скупштине.

СЕКРЕТАР ПРЕДСЕДНИК

Александра Балаћ Верољуб Арсић